REGULAMENTUL (CE) NR. 315/2007 AL CONSILIULUI
din 19 martie 2007
de stabilire a măsurilor tranzitorii de derogare de la Regulamentul (CE) nr. 2597/97 în ceea ce privește laptele de consum produs în Estonia
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei,
având în vedere avizul Parlamentului European,
întrucât:
(1)
Prin derogare de la Regulamentul (CE) nr. 2597/97 al Consiliului din 18 decembrie 1997 de stabilire a unor norme suplimentare privind organizarea comună a pieței în sectorul laptelui și al produselor lactate în ceea ce privește laptele de consum (1), Regulamentul (CE) nr. 749/2004 al Comisiei din 22 aprilie 2004 de stabilire a unor măsuri tranzitorii în ceea ce privește laptele de consum produs în Estonia (2) prevede posibilitatea ca laptele produs în Estonia cu un conținut de grăsime de 2,5 % să fie destinat livrării și vânzării în Estonia. Această derogare expiră la 30 aprilie 2007.
(2)
Având în vedere obiceiurile de consum din Estonia și dificultățile de adaptare la normele comunitare și ținând seama de faptul că derogările similare pentru mai multe state membre expiră la 30 aprilie 2009, este oportună prelungirea derogării în ceea ce privește livrarea și vânzarea în Estonia a laptelui de consum produs în Estonia cu un conținut de grăsime de 2,5 %,
ADOPTĂ PREZENTUL REGULAMENT:
Articolul 1
Prin derogare de la articolul 3 alineatul (1) litera (b) din Regulamentul (CE) nr. 2597/97, laptele de consum produs în Estonia cu un conținut de grăsime de 2,5 % poate fi livrat sau vândut în Estonia în conformitate cu articolul 2 alineatul (1) din regulamentul menționat.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică până la 30 aprilie 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 martie 2007.